b"\n_START_ARTICLE_\nConvent de Sant Roc\n_START_SECTION_\nCripta\n_START_PARAGRAPH_\nUna de les peculiaritats d'aquest convent s\xc3\xb3n els n\xc3\xadnxol per a allotjar els cad\xc3\xa0vers dels membres de la comunitat. Al costat de la tribuna baixa del costat de l'Evangeli hi ha una escala que baixa a un soterrani, i en l'\xc3\xbaltim mur d'ella es llegeix en maj\xc3\xbascules negres: \xc2\xabEsta sepultura la hisieron el a\xc3\xb1o 1764. Fu\xc3\xa9 derrotada por los franceses en 1794\xe2\x80\x94y renovada por un devoto en 1807\xc2\xbb  Al capdavall de l'escala hi ha una sala gaireb\xc3\xa9 quadrada, que cau sota del cor. Al seu costat oest els frares tenien, temps enrere, un altar, el qual venia a quedar gaireb\xc3\xa9 sota el major de l'esgl\xc3\xa9sia. El mur sobre d'aquest altar guarda aquesta inscripci\xc3\xb3 llatina: \xc2\xabMiserere mei, miserere mei, saltem vos amici mei.\xc2\xbb Les parets dels costats estan formades per n\xc3\xadnxols, no col\xc2\xb7locats horitzontals per tenir un cad\xc3\xa0ver est\xc3\xa8s, sin\xc3\xb3 vertical, a mode de latrines, amb el seu seient i forat en ell, i sobre d'ells corre una altra l\xc3\xadnia de n\xc3\xadnxols grans._NEWLINE_Quan moria un caputx\xc3\xad, abans que el cad\xc3\xa0ver es refred\xc3\xa9s l'asseien en una cadira. Aquests frares morien vestits. Dalt d'aquesta cadira era dut al presbiteri del temple, i all\xc3\xa0 estava durant la missa de cos present. A l'altre dia se'l baixava a la cripta, i all\xc3\xa0, quedant assegut de la mateixa manera, se li resava una altra missa. Despr\xc3\xa9s se'l col\xc2\xb7locava assegut al seu n\xc3\xadnxol passant-li una barra travessada davant del pit per a evitar que caigu\xc3\xa9s cap endavant, i es tapiava el n\xc3\xadnxol. Pel forat esmentat del n\xc3\xadnxol s'escorrien tots els l\xc3\xadquids de la descomposici\xc3\xb3 del cos, i anaven a un pou sense aigua. Quan el cad\xc3\xa0ver havia acabat la seva descomposici\xc3\xb3, les restes eren dipositats en una gran ossera comuna, al fons i a l'esquerra de la cripta, i aquell n\xc3\xadnxol s'usava per a albergar un altre cad\xc3\xa0ver."